钦定古今图书集成/明伦汇编/官常典/第163卷 > 邓
## 钦定古今图书集成/明伦汇编/官常典/第163卷 > 邓

桓王十年“秋七月，蔡侯、郑伯会于邓。”

按《春秋》桓公二年。按《左传》，二年“秋七月，会于邓，始
惧楚也。”

〈注〉颍川召陵县西南有邓城。此惧楚之始也。

桓王十五年“夏，邓侯吾离朝于鲁。”

按《春秋》“桓公七年。”按《左传》“七年春，谷伯邓侯来朝。”
名贱之也。

桓王十七年夏，楚人败邓师。

按《春秋》不书。按《左传》，桓公九年：“春，巴子使韩服告
于楚，请与邓为好。楚子使道朔将巴客以聘于邓。邓
南鄙鄾人攻而夺之币，杀道朔及巴行人。楚子使薳
章让于邓，邓人弗受。夏，楚使斗廉帅师及巴师围鄾。
邓养甥、聃甥帅师救鄾，三逐巴师，不克。斗廉、衡陈其
师于巴师之中，以战而北。邓人逐之，背巴师而夹攻
之”，邓师大败，鄾人宵溃。

庄王九年冬楚伐申还伐邓。

按《春秋》不书。按《左传》，庄公六年冬，“楚文王伐申，过
邓。邓祁侯曰：‘吾甥也。止而享之。骓甥、聃甥、养甥请杀
楚子，邓侯弗许。三甥曰：‘亡邓国者，必此人也。若不早
图，后君噬齐，其及图之乎？图之，此为时矣’。邓侯曰：‘人
将不食吾馀’。对曰：‘若不从三臣，抑社稷实不血食，而
君焉取馀’’？”弗从。还年，楚子伐邓。

庄王十九年，楚灭邓。

按《春秋》不书。按《左传》十六年，“楚复伐邓，灭之。”〈见庄公六

年传

〈注〉庄公十六年。